На основу члана 60. став 2. Закона о енергетској ефикасности и рационалној употреби енергије („Службени гласник РС”, број 40/21),

Mинистар рударства и енергетике доноси

ПРАВИЛНИК

О ЗАХТЕВИМА У ПОГЛЕДУ ЕНЕРГЕТСКЕ ЕФИКАСНОСТИ

У ПОСТУПКУ ЈАВНЕ НАБАВКЕ

(Правилник је објављен „Службеном гласнику РС”, број 10/22 од 28. јануара 2022. године;

ступио је на снагу и примењује се од 5. фебруара 2022. године)

Члан 1.

Овим правилником прописују се захтеви у погледу енергетске ефикасности које су наручиоци јавне набавке утврђени законом којим се уређује поступак јавне набавке (у даљем тексту: наручиоци) дужни да примењују у поступку јавне набавке добара или услуга приликом израде техничке спецификације или дефинисања критеријума за доделу уговора.

Члан 2.

Овај правилник примењују наручиоци у поступку јавне набавке:

1) добара за која су техничким прописима прописани захтеви у погледу енергетског означавања, у складу са законом којим се уређују енергетска ефикасност и рационална употреба енергије (у даљем тексту: Закон);

2) добара за која нису прописани захтеви у погледу енергетског означавања али су прописани техничким прописом захтеви у погледу еко-дизајна, у складу са Законом;

3) услуга за чије пружање је потребна набавка нових добара из тач. 1) и 2) овог става.

Члан 3.

Државни oргани у области одбране и безбедности у поступку јавне набавке примењују захтеве прописане овим правилником у мери у којој њихова примена није у супротности са примарним циљем у обављању послова тих органа.

Овај правилник не примењује се у поступку јавне набавке војне опреме.

Члан 4.

Поједини изрази употребљени у овом правилнику имају следеће значење:

1. добра су производи/уређаји који утичу на потрошњу енергије, као и пнеуматици, за које је техничким прописима прописана обавеза енергетског означавања/означавања енергетске ефикасности у складу са Законом;

2) класа енергетске ефикасности производа означава припадност производа, у зависности од његових техничких карактеристика, једној од класа енергетске ефикасности приказаној на енергетској ознаци у складу са техничким прописом за тај производ;

3) индекс енергетске ефикасности/EEI је индикатор перформанси енергетске ефикасности уређаја којим се дефинише класа енергетске ефикасности у складу са техничким прописом којим се уређује енергетско означавање уређајa.

Остали изрази који се користе у овом правилнику, a нису дефинисани у ставу 1. овог члана, имају значење дефинисано Законом и законом којим се уређују правила поступaка јавних набавки.

Члан 5.

Наручилац у поступку јавне набавке добара из члана 2. тачка 1) овог правилника у техничкој спецификацији одређује добра која припадају највишој класи енергетске ефикасности.

Уколико из разлога трошковне исплативости, економске оправданости, техничке изводљивости, одрживости у ширем смислу и довољне конкурентности у односу на постављене захтеве није у могућности да набави добра која припадају највишој класи енергетске ефикасности, наручилац у техничкој спецификацији може да одреди добра из става 1. овог члана и са нижом класом енергетске ефикасности.

Члан 6.

У случају да у поступку јавне набавке захтеве у погледу енергетске ефикасности добара из члана 2. тачка 1) овог правилника наручилац не одреди у оквиру техничке спецификације на начин из члана 5. овог правилника, наручилац те захтеве дефинише у оквиру критеријума за доделу уговора.

Наручилац у зависности од потреба конкретне јавне набавке одређује минималне захтеве у погледу енергетске ефикасности добара из члана 2. тачка 1) овог правилника, при чему већи број пондера додељује понудама у којима су понуђена добра са вишом класом енергетске ефикасности.

Члан 7.

Уколико из разлога безбедности или јавног здравља наручилац набавља пнеуматике највише класе у погледу пријањања на мокрој подлози или спољне буке котрљања, захтев у погледу енергетске ефикасности дефинише на начин прописан чл. 5. или 6. овог правилника, у највећој мери у којој је то могуће.

Члан 8.

Наручилац у поступку јавне набавке добара из члана 2. тачка 2) овог правилника у техничкој спецификацији одређује добра са најнижим индексом енергетске ефикасности у складу са одговарајућим техничким прописом.

Уколико из разлога трошковне исплативости, техничке изводљивости, економске оправданости, одрживости у ширем смислу и довољне конкурентности у односу на постављене захтеве није у могућности да набави добра са најнижим индексом енергетске ефикасности, наручилац у техничкој спецификацији може да одреди добра из става 1. овог члана и са вишим индексом енергетске ефикасности.

Члан 9.

У случају да у поступку јавне набавке захтеве у погледу енергетске ефикасности добара из чланa 8. овог правилника наручилац не одреди у оквиру техничке спецификације на начин из члана 8. овог правилника, наручилац те захтеве дефинише у оквиру критеријума за доделу уговора.

Наручилац у зависности од потреба конкретне јавне набавке одређује минималне захтеве у погледу индекса енергетске ефикасности добара из члана 2. тачка 2) овог правилника, при чему већи број пондера даје понудама у којима су понуђена добра са нижим индексом енергетске ефикасности.

Члан 10.

Наручилац у документацији о набавци наводи документа којима привредни субјект доказује испуњеност захтева у погледу енергетске ефикасности у складу са чл. 5 - 9. овог правилника.

Члан 11.

У поступку јавне набавке услуга из члана 2. тачка 3) овог правилника наручилац је дужан да у техничкој спецификацији одреди да, ако пружалац услуге за извршење предметне услуге користи добра из члана 2. тач. 1) и/или 2) овог правилника, та добра треба да задовољавају захтеве прописане овим правилником.

Члан 12.

Даном ступања на снагу овог правилника престаје да важи Правилник о минималним критеријумима у погледу енергетске ефикасности у поступку јавне набавке добара („Службени гласник РС”, број 111/15).

Члан 13.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00090/2021-06

У Београду, 25. јануара 2022. године

МИНИСТАР

проф. др Зорана З. Михајловић